എറണാകുളം: വിദ്യാര്ത്ഥികള്ക്ക് മത്സര പരീക്ഷകളില് വിജയം നേടാന് പ്രത്യുഷ പദ്ധതി ഉദ്ഘാടനം ചെയ്തു കാക്കനാട്: ജില്ലയിലെ സര്ക്കാര് സ്കൂളുകളിലെ വിദ്യാര്ത്ഥികള്ക്ക് വിവിധ സ്കോളര്ഷിപ്പ് പരീക്ഷകളില് മികച്ച വിജയം നേടിയെടുക്കുന്നതിനായി പരിശീലനം നല്കുന്ന പദ്ധതി പ്രത്യുഷ ജില്ലാ കളക്ടര് ജാഫര് മാലിക് ഓണ്ലൈനായി ഉദ്ഘാടനം ചെയ്തു. വിദ്യാഭ്യാസ വകുപ്പ് ജില്ലാ ഡപ്യൂട്ടി ഡയറക്ടര് ഹണി.ജെ. അലക്സാണ്ടര് അധ്യക്ഷത വഹിച്ചു. വിദ്യാര്ത്ഥികളെ രാജ്യത്തെ വിവിധ മത്സരപരീക്ഷകള്ക്കും പ്രാപ്തരാക്കുക എന്ന ലക്ഷ്യത്തോടെയാണ് പദ്ധതി നടപ്പാക്കുന്നത്. ജില്ലാഭരണകൂടം, ജില്ലാ വിദ്യാഭ്യാസ വകുപ്പ് എന്നിവയുടെ സംയുക്ത നേതൃത്വത്തിലാണ് പദ്ധതി നടപ്പിലാക്കുന്നത്. പെട്രോനെറ്റ് എല് എന് ജി യുടെ സാമ്ബത്തിക സഹായത്തില് എന്സ്ക്കൂള് ലേണിംഗ് ആണ് വിദ്യാര്ത്ഥികള്ക്ക് പരിശീലനം നല്കുന്നത്. ആദ്യഘട്ടത്തില് എട്ടാം ക്ലാസ്സില് പഠിക്കുന്ന വിദ്യാര്ത്ഥികള്ക്കുള്ള നാഷണല് മീന്സ് കം മെറിറ്റ് സ്കോളര്ഷിപ്പിന് National means cum merit scholarship തയാറെടുക്കുന്നവര്ക്കാണ് പരിശീലനം നല്കുന്നത്. സ്ക്രീനിംഗ് ടെസ്റ്റ് നടത്തി തിരഞ്ഞെടുത്ത 323 വിദ്യാര്ത്ഥികള്ക്കാണ് പരിശീലനം. എന് സ്കൂള് ലേണിംഗ് സി.ഇ. ഒ മുഹമ്മദ് യാസീന്, പെട്രോനെറ്റ് എല്.എന്.ജി. പ്ലാന്റ് ഹെഡ് യോഗാനന്ദ റെഡ്ഡി, സീനിയര് മാനേജര് ആശിഷ് ഗുപ്ത, എന്സ്കൂള് ലേണിംഗ് ഡയറക്ടര് അഹമ്മദ് സാജു, പരിശീലനത്തിന് തിരെഞ്ഞെടുത്ത വിദ്യാര്ത്ഥികള് ഡി.ഇ.ഒ മാര് എന്നിവരും യോഗത്തില് പങ്കെടുത്തു.